En ung mand er onsdag eftermiddag blevet dræbt i en færdselsulykke ved Pandrup.

Nordjyllands Politi, flere ambulancer og redningsberedskab blev onsdag eftermiddag kort før klokken 16 kaldt ud til en alvorlig færdselsulykke lige vest for Pandrup, hvor en lastbil og en personbil var kollideret. - En mand er afgået ved døden i forbindelse med ulykken. Der er tale om en 20-årig mand fra Nørresundby, siger vagtchef Henrik Beck fra Nordjyllands Politi til TV2 Nord. Ulykken er sket på Kvorupvej ved Pandrup tæt ved Engesgårdsvej. Her kom personbilen med den 20-årige mand som chauffør kørende i sydgående retning, mens lastbilen kørte mod nord. Det er uvist, hvad der forårsagede ulykken. Den 62-årige fører af lastbilen slap uskadt fra ulykken. Politi og redningsmandskab har arbejdet på ulykkesstedet, siden ulykken skete klokken 15.50. Kvorupvej, der løber hele vejen fra Kås til Hune, var efter ulykken spærret i begge retninger, mens der blev arbejdet på stedet. Onsdag aften var oprydningsarbejdet forbi og vejen er igen farbar.